b'\n_START_ARTICLE_\nPepi I Meryre\n_START_SECTION_\nBiografie\n_START_PARAGRAPH_\nPepi I a fost fiul lui Teti \xc8\x99i al reginei Iput I._NEWLINE_Datorit\xc4\x83 num\xc4\x83rului mare al edificiilor construite at\xc3\xa2t \xc3\xaen capital\xc4\x83 c\xc3\xa2t \xc8\x99i \xc3\xaen provincie, dar \xc8\x99i a reorganiz\xc4\x83rii administra\xc8\x9biei centrale \xc8\x99i a celei provinciale, unii egiptologi \xc3\xael consider\xc4\x83 cel mai \xc3\xaensemnat suveran al \xc3\xaentregului Regat Vechi._NEWLINE_Dup\xc4\x83 Canonul Regal din Torino (col. IV.3) Pepi I ar fi domnit numai 20 de ani, dat\xc4\x83 pe care egiptologul german J. von Beckerath o consider\xc4\x83 o gre\xc8\x99eal\xc4\x83 a celui care a compilat ulterior documentul, astfel c\xc4\x83 \xc3\xaen loc de 50, ar fi scris 20. Oricum, documentele vremii sunt \xc3\xaen concordan\xc8\x9b\xc4\x83 cu aceast\xc4\x83 ipotez\xc4\x83. \xc3\x8entr-un decret al lui Pepi I emis \xc3\xaen beneficiul complexului funerar al lui Snofru este men\xc8\x9bionat \xe2\x80\x9eanul celei de-a 21-a \xc3\xaent\xc3\xa2mpl\xc4\x83ri\xe2\x80\xa6\xe2\x80\x9c, iar o inscrip\xc8\x9bie de la Hatnub precizeaz\xc4\x83 \xe2\x80\x9eanul celei de-a 25-a \xc3\xaent\xc3\xa2mpl\xc4\x83ri\xe2\x80\xa6\xe2\x80\x9c. Dac\xc4\x83 avem \xc3\xaen vedere faptul c\xc4\x83 sistemul bienal al recens\xc4\x83m\xc3\xa2ntului vitelor constituia modalitatea de datare a evenimentelor, atunci Pepi I ar fi domnit cel pu\xc8\x9bin 50 de ani. Astfel, cei 53 de ani oferi\xc8\x9bi de Manethon sunt apropia\xc8\x9bi de cifrele documentelor vremii. Desigur, \xc3\xaen r\xc3\xa2ndul egiptologilor nu exist\xc4\x83 o unanimitate de opinie \xc3\xaen leg\xc4\x83tur\xc4\x83 cu aceste date. Spre exemplu, A. Spalinger consider\xc4\x83 c\xc4\x83 cea de-a doua dat\xc4\x83, care men\xc8\x9bioneaz\xc4\x83 \xc8\x99i primul jubileu sed al regelui, nu are nimic de-a face cu recens\xc4\x83m\xc3\xa2ntul vitelor \xc8\x99i ca atare cu sistemul bienal de numerotare a anilor._NEWLINE_Spre deosebire de al\xc8\x9bi faraoni ai Regatului Vechi, evenimentele domniei lui Pepi I sunt cunoscute \xc8\x99i prin intermediul biografiilor mai multor mari demnitari. Cea mai cunoscut\xc4\x83 apar\xc8\x9bine lui Uni, cel care va deveni guvernatorul Egiptului de Sus, av\xc3\xa2nd atribu\xc8\x9bii asem\xc4\x83n\xc4\x83toare cu cele ale unui vizir. \xc3\x8en conformitate cu textul autobiografiei sale, Uni a fost \xc3\xaens\xc4\x83rcinat s\xc4\x83 ancheteze o conspira\xc8\x9bie de harem \xc3\xaen care era implicat\xc4\x83 o con-cubin\xc4\x83 a faraonului, Weret-hetes. Evenimentul a avut loc \xc3\xaen anul al 42-lea al domniei lui Pepi I. Textul nu relateaz\xc4\x83 consecin\xc8\x9bele investiga\xc8\x9biei, ci \xc3\xael laud\xc4\x83 pe Uni, socotit confidentul lui Pepi I. Probabil c\xc4\x83 aceste uneltiri \xc3\xaempotriva faraonului se datorau faptului c\xc4\x83 Pepi I s-a c\xc4\x83s\xc4\x83torit cu fiicele unui \xc3\xaenalt demnitar din regiunea Abydos-ului, numit Khui. Prin aceast\xc4\x83 fapt\xc4\x83 se observ\xc4\x83 \xc3\xaencercarea suveranului de a-\xc8\x99i \xc3\xaent\xc4\x83ri puterea baz\xc3\xa2ndu-se pe func\xc8\x9bionarii provinciilor. \xc3\x8en acela\xc8\x99i scop l-a numit pe cumnatul s\xc4\x83u, Djau, \xc3\xaen func\xc8\x9bia de vizir. Revenind la fiicele lui Khui, acestea se numeau Ankhnes-merire I \xc8\x99i a II-a. Prima a dat na\xc8\x99tere urma\xc8\x99ului Merenre Nemtiemsaf I, iar a doua lui Pepi al II-lea._NEWLINE_Acea\xc8\x99i autobiografie a lui Uni relateaz\xc4\x83 expedi\xc8\x9bii militare \xc3\xaentreprinse \xc3\xaempotriva beduinilor asiatici, la care, pe l\xc3\xa2ng\xc4\x83 solda\xc8\x9bi egipteni din \xc3\xaentreaga \xc8\x9bar\xc4\x83, participau \xc8\x99i mercenari nubieni._NEWLINE_Ac\xc8\x9biunile militare sunt confirmate \xc8\x99i de o inscrip\xc8\x9bie rupestr\xc4\x83 descoperit\xc4\x83 la Wadi Maghara \xc3\xaen Sinai, dat\xc3\xa2nd din anul al 36-lea al domniei sale. Documentul are \xc8\x99i o alt\xc4\x83 semnifica\xc8\x9bie: men\xc8\x9bioneaz\xc4\x83 \xe2\x80\x9e(celebrarea) primei s\xc4\x83rb\xc4\x83tori sed\xe2\x80\x9c a lui Pepi I, eveniment confirmat \xc8\x99i de inscrip\xc8\x9biile de la Wadi Hammamat \xc8\x99i Hatnub. Aceste expedi\xc8\x9bii conduse de un \xc3\xaenalt demnitar, numit imi-ra mesa \xe2\x80\x9egeneral\xe2\x80\x9c titlu asociat \xc8\x99i cu cel de \xe2\x80\x9e\xc8\x99ef al lucr\xc4\x83rilor\xe2\x80\x9c (imi-ra kat), aveau scopul de a exploata minele de turcoaz\xc4\x83 \xc8\x99i de cupru din Sinai, de alabastru de la Hatnub, de bazalt \xc8\x99i de alevrit de la Wadi Hammamat._NEWLINE_Printre rezultatele acestor expedi\xc8\x9bii amintim confec\xc8\x9bionarea a nu-meroase statui regale. Astfel, prima statuie de bronz de m\xc4\x83rime natural\xc4\x83, descoperit\xc4\x83 la Hierakonpolis \xc3\xaen Egiptul de Sus, \xc3\xael reprezint\xc4\x83 pe faraon. Apoi, practic pe \xc3\xaentregul teritoriu al Egiptului au existat temple \xc8\x99i a\xc8\x99ez\xc4\x83ri, de la Tanis la Elephantine, care au fost restaurate sau construite din ordinul lui Pepi I._NEWLINE_Nu este exclus\xc4\x83 nici men\xc8\x9binerea unor rela\xc8\x9bii comerciale \xc8\x99i \xe2\x80\x9ediplomatice\xe2\x80\x9c cu Byblos-ul sau Ebla._NEWLINE_Complexul mortuar al lui Pepi I se afl\xc4\x83 \xc3\xaen regiunea Saqqara-Sud. Piramida, c\xc3\xa2ndva de 52,5 m \xc3\xaen\xc4\x83l\xc8\x9bime, reprezint\xc4\x83 ast\xc4\x83zi numai o movil\xc4\x83 de cca. 12 m \xc3\xaen\xc4\x83l\xc8\x9bime, al c\xc4\x83rui centru a fost scobit de c\xc4\x83tre urma\xc8\x99ii faraonului cu scopul de a refolosi piatra pentru alte construc\xc8\x9bii. Primele Texte ale Piramidelor au fost descoperite \xc3\xaen aceast\xc4\x83 piramid\xc4\x83 \xc8\x99i a lui Merenre Nemtiemsaf I de c\xc4\x83tre H. Brugsch(\xc3\xaen anul 1881). Pentru investigarea \xc3\xaentregului complex un merit deosebit revine unei echipe franceze aflat\xc4\x83 sub conducerea lui J. Leclant. \xc3\x8en camera mortuar\xc4\x83 a piramidei a fost descoperit un vas canopus con\xc8\x9bin\xc3\xa2nd viscerele faraonului. Numele piramidei are o semnifica\xc8\x9bie apar-te \xc3\xaen istoria egiptologiei, dar \xc8\x99i a umanit\xc4\x83\xc8\x9bii. \xc3\x8en timpul Regatului Vechi purta denumirea de Mennefer Pepi \xe2\x80\x9eStabil\xc4\x83 este perfec\xc8\x9biunea lui Pepi\xe2\x80\x9c. Din primele dou\xc4\x83 elemente ale acestuia, grecii au creat numele Memphis. Printre descoperirile importante efectuate de c\xc4\x83tre echipa de arheologi francezi se num\xc4\x83r\xc4\x83 statuile de prizonieri din curtea templului mortuar al complexului \xc8\x99i detectarea a cinci piramide, de dimensiuni reduse, apar\xc8\x9bin\xc3\xa2nd reginelor lui Pepi I.'